|  |  |  |  |
| --- | --- | --- | --- |
| iktatószám: | [Cím] | címzett: | **Bolla Tibor** |
|  |  | beosztás: | vezérigazgató |
| ügyintéző: | Székely Attila | cégnév: | **Budapesti Közlekedési Zrt.** |
| telefon: | +36 70 680 9219 |  cím: email: | 1072 Budapest, Akácfa u. 15. |
| e-mail: | attila.szekely@bkk.hu  | bollat@bkv.hu |
| Tárgy: | észrevétel a BKK Igazgatóságának 2022. május 2-i üléséhez |

**Tisztelt Vezérigazgató Úr!**

Egyetértünk a BKV pótdíjkövetelési állományának engedményezésére vonatkozó szándékkal. Azonban a BKV Igazgatósága 2022. május 2-i ülésének 3. számú napirendi pontjához csatolt előterjesztés és mellékletei véleményünk szerint több pontatlanságot tartalmaz, illetve nincsenek egymással összhangban, ezért az alábbi észrevételeket tesszük:

1. Követelésállomány megoszlása:

Az engedményezési szerződés tervezete szerint az értékesítésre kerülő követelés csomag (2.764 db 145.885.174 Ft tőkeösszegű ügy) két részből áll:

* a BÖK Kft.-vel 2016. augusztus 11-én, K-218/16 iktatószám alatt kötött, 2019. május 8. napján módosított megbízási szerződés alapján kezelt követelés (melyet a BKK Zrt. a 2022. március 31-i üzletág átruházási tranzakcióval átvett a BÖK Kft-től);
* a BKV által kezelt követelés.

Kérjük, hogy a fenti megoszlás - a hiányzó értékek (ügy darabszám, tőkeösszeg) megadásával - mind a BKK Igazgatósága, mind a Fővárosi Közgyűlés részére készített előterjesztésekben legyen feltüntetve. Kérjük tovább, hogy az engedményezési szerződésben:

* a BÖK Kft. és a BKK Zrt. közötti üzletágátruházásra ne mint várható, hanem mint megtörtént eseményre hivatkozzanak;
* legyen rögzítve az értékesíteni kívánt követelésállomány értéke az igazgatósági és a közgyűlési előterjesztéssel összhangban. Amennyiben ezt nem lehetséges előre meghatározni, akkor az igazgatósági és a közgyűlési előterjesztésben csak tervezett értékként hivatkozzanak rá.
1. Várható végrehajtási költségek:

A Fővárosi Közgyűlésnek készült előterjesztésben „régi” várható bevételi és végrehajtási költség értékek szerepelnek (bevétel: 5-20 millió Ft és felmerült költség 7-10 millió Ft). Az Igazgatóság részére készült előterjesztés mind a várható bevételek, mind a várható végrehajtási költségek kapcsán ettől eltérő értékeket tartalmaz.

A BKK a 2022. március 31-én lezajlott üzletág átruházás alapján immár általa kezelt állományra a BKV kérésre 3 féle bevétel becslést készített 3 évre (2022-2024) előre, a várható ráfordításokra vonatkozó becslést a BKV nem kért tőlünk. Az igazgatósági előterjesztés szerint a végrehajtási és egyéb eljárási díjakat a DHK által megadott becslés alapján vették figyelembe. DHK-nak tudomásunk szerint nincs információja az állományról, az általa **3 évre adott 22.361.000 Ft költség összeg véleményünk szerint túlzott.**

Erre az állományra az elmúlt időszakban a BKV az alábbi költségeket fizette meg éves bontásban:

|  |  |  |
| --- | --- | --- |
| év | BKV előleg felhasználás  |   |
| 2016-2017 | 32 867 995 Ft  | fmh illeték |
| 2018 | 23 519 555 Ft  | vh illeték |
| 2019 | 40 056 059 Ft  | vh előleg |
| 2020 | 13 079 808 Ft  | főleg vh előleg |
| 2021 | 1 882 808 Ft  |   |
| 2022 | 99 291 Ft  |   |
| **összesen** | **111 505 516 Ft**  |   |

Ebből látható, hogy az elmúlt évben kevesebb, mint 2 millió Ft végrehajtással kapcsolatos költség merült fel a BKV oldaláról, hiszen az eljárási illetékek ezekben az ügyekben már megfizetésre kerültek. Arányaiban ez a költség a jövőben még tovább csökkenhet. Ennek megfelelően hibás a BKV azon levezetése is, hogy a növekvő bevételek mellé konstans értékként veszi a DHK által becsült költséget. Ha az állomány a vártnál jobban térül, ott nem merül fel utólagos végrehajtási költség.

A fentiek alapján alapvetően téves az igazgatósági előterjesztés III.4 C. pontjában a BKV nettó pozícióját bemutató táblázat. A táblázatokban ezért kérjük megjeleníteni

* a BKK által adott 3 féle bevétel becslés értékét;
* a 40, illetve 45 millió Ft-os becslésnél megjeleníteni, hogy azok a BKV feltételezései;
* a BKV összes bevételének megbontását a vételárból, illetve az esetleges profit sharing-ből származó részekre, valamint
* az észrevételeink alapján pontosított költségeket.

Kérjük a táblázat pontosítását követően az igazgatósági és közgyűlési előterjesztést a felülvizsgált adatoknak megfelelően összhangba hozni.

1. Engedményezés előnyei:

Az indoklásban szereplő számos előnnyel, miszerint:

* a követelésállományból befolyt bevételek a fővárosi tulajdonú cégeknél maradnak;
* az állomány kezelése a követeléskezeléssel, mint fő tevékenységgel és MNB engedéllyel rendelkező céghez, a DHK Zrt-hez kerül, amelynek köszönhetően az eddigieknél is hatékonyabb követeléskezelés várható

nem értünk egyet.

1. Engedményezés szerződéssel kapcsolatos problémák:

Álláspontunk szerint az engedményezési szerződés a BKK-ra nézve – a hatályos megbízási szerződéshez képest – többlet feladatokat határoz meg, illetve többlet felelősséget telepít.

Kérjük az engedményezési szerződésből az alább jelölt részek törlését:

* „III.1. Engedményező jelen Szerződés aláírásától számított 5 napon belül ~~a Megbízási szerződés mindenkori Megbízottja közreműködésével~~ átadja Engedményesnek az általa értékesíteni kívánt követelések listáját, mellékelve a 4. számú melléklet szerinti információkat.”
* „III.2. Engedményező az I.1. pontban leírt követelés érvényesítéséhez szükséges valamennyi dokumentumot – így különösen a követelés alapját képező iratokat, az engedményezési nyilatkozatot (2. sz. melléklet), az esetleges felszólító levelet - ~~a Megbízási szerződés Megbízottja közreműködésével~~, jegyzőkönyv felvétele mellett átadja Engedményes részére, abban az esetben, ha az Engedményes a teljes vételárat kiegyenlítette.”

Felhívjuk a figyelmet arra, hogy azengedményezési szerződés V.1. pontjában szereplő állítás – tekintettel arra, hogy a BKK legalább egy peres eljárásról tud – nem igaz: *„Engedményező kijelenti, hogy az I.1. pont szerinti követelések vonatkozásában Engedményező és követelés kötelezettje (Adós) között nincs folyamatban peres eljárás.”*

Álláspontunk szerint felesleges az Engedményezési szerződés Előzmények részében szereplő *„Engedményező tájékoztatja továbbá Engedményest, hogy amennyiben a BKK Budapesti Közlekedési Központ Zártkörűen Működő Részvénytársaság (székhely: 1075 Budapest, Rumbach Sebestyén utca 19-21; cégjegyzékszám: 01-10-046840; a továbbiakban: BKK Zrt.) - várhatóan 2022. április 1. napjától - üzletág-átruházási tranzakcióval átveszi a BÖK Kft. pótdíjkövetelési tevékenységét, az átvétel időpontjától kezdődően a BKK Zrt. szerződésátruházással az Engedményező jóváhagyásával belép a Megbízási szerződésbe (a továbbiakban Megbízott).”* mondat, ezért kérjük annak törlését.

Kérem, hogy a BKK fenti észrevételeiről - a jelen levél részükre történő továbbításával – a BKV Igazgatóságának tagjait értesíteni szíveskedjen.

Budapest, 2022. április 29.